CELEX: 32021D0908
Language: hu
Date: 2021-06-04 00:00:00
Title: A Tanács (KKBP) 2021/908 határozata (2021. június 4.) a fehéroroszországi helyzetre tekintettel hozott korlátozó intézkedésekről szóló 2012/642/KKBP határozat módosításáról

2021.6.4.   
               
               
                  HU
               
               
                  Az Európai Unió Hivatalos Lapja
               
               
                  LI 197/3
               
            
         A TANÁCS (KKBP) 2021/908 HATÁROZATA
         (2021. június 4.)
         a fehéroroszországi helyzetre tekintettel hozott korlátozó intézkedésekről szóló 2012/642/KKBP határozat módosításáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 29. cikkére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     A Tanács 2012. október 15-én elfogadta a Fehéroroszországgal szembeni korlátozó intézkedésekről szóló 2012/642/KKBP határozatot (1).
                  
               
                     (2)
                  
                  
                     Az Európai Tanács 2021. május 24-én és május 25-én következtetéseket fogadott el, amelyekben határozottan elítélte egyrészt azt, hogy a Ryanair repülőjáratát 2021. május 23-án leszállásra kényszerítették Minszkben (Fehéroroszország), veszélyeztetve a légi közlekedés biztonságát, másrészt azt, hogy a fehérorosz hatóságok őrizetbe vették Raman Prataszevics újságírót és Szofija Szapegát. Az Európai Tanács felszólította a Tanácsot, hogy fogadja el a fehérorosz légitársaságok uniós légtér feletti átrepülésének betiltásához és az ilyen légitársaságok által üzemeltetett járatok uniós repülőterekhez való hozzáférésének megakadályozásához szükséges intézkedéseket.
                  
               
                     (3)
                  
                  
                     Ezen esemény súlyosságára tekintettel a Tanács megállapította, hogy a tagállamok számára elő kell írni azt, hogy a fehérorosz légitársaságok által – akár forgalmazó fuvarozóként – üzemeltetett bármely légi járműtől tagadják meg a területükön való leszállásra, az onnan való felszállásra, illetve a területük feletti átrepülésre vonatkozó engedélyt.
                  
               
                     (4)
                  
                  
                     Ezen intézkedés végrehajtásához az Unió további fellépése szükséges.
                  
               
                     (5)
                  
                  
                     A 2012/642/KKBP határozatot ezért ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            A 2012/642/KKBP határozat a következő cikkel egészül ki:
            
               
                  „2a. cikk
                  
                     (1)   A tagállamok a nemzeti szabályaiknak és joguknak megfelelően, valamint a nemzetközi joggal – különösen a vonatkozó nemzetközi polgári légi közlekedési megállapodásokkal – összhangban megtagadják a fehérorosz légitársaságok által – akár forgalmazó fuvarozóként – üzemeltetett bármely légi járműtől a területükön való leszállásra, az onnan való felszállásra, illetve a területük feletti átrepülésre vonatkozó engedélyt.
                  
                  
                     (2)   Az (1) bekezdés a kényszerleszállás vagy kényszerhelyzetben végzett átrepülés esetében nem alkalmazandó.
                  
                  
                     (3)   Az (1) bekezdés nem alkalmazandó abban az esetben, ha az érintett egy vagy több tagállam azt állapítja meg, hogy a le- vagy felszállás, illetve az átrepülés humanitárius célokból vagy az e határozat célkitűzéseivel összhangban álló egyéb célokból szükséges. Ilyen esetben az érintett egy vagy több tagállam tájékoztatja a többi tagállamot és a Bizottságot.”
                  
               
            
         
         
            2. cikk
            Ez a határozat az Európai Unió Hivatalos Lapjában való kihirdetését követő napon lép hatályba.
         
         
            Kelt Brüsszelben, 2021. június 4-én.
            
               
                  a Tanács részéről
               
               
                  az elnök
               
               A. P. ZACARIAS
            
         
         
            (1)  A Tanács 2012/642/KKBP határozata (2012. október 15.) a fehéroroszországi helyzetre tekintettel hozott korlátozó intézkedésekről (HL L 285., 2012.10.17., 1. o.).